石介
汴渠
隋帝荒宴游，厚地刳为沟。
万舸东南行，四海困横流。
义旗举晋阳，锦帆入扬州。
扬州竟不返，京邑为墟丘。
吁哉汴渠水，至今病不瘳。
世言汴水利，我为汴水尤。
利害吾岂知，吾试言其由。
汴水濬且长，汴流渍且遒。
千里泄地气，万世劳人谋。
舳舻相属进，餽运曾无休。
一人奉口复，百姓竭膏油。
民力输公家，斗粟不敢收。
州侯共王都，尺租不敢留。
太仓粟峨峨，冗兵食无羞。
上林钱朽贯，乐官求徘优。
吾欲塞汴水，吾欲坏官舟。
请君简赐予，请君节财求。
王畿方千里，邦国用足周。
尽省转运使，重封富民侯。
天下无移粟，一州食一州。